Komisijos sprendimas
1983 m. rugsėjo 7 d.
dėl Bendrijos inspektavimo komiteto, skirto suaugusių galvijų skerdenų klasifikavimo skalei taikyti
(83/471/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Graikijos stojimo aktu,
atsižvelgdama į 1981 m. balandžio 28 d. Tarybos reglamentą (EEB) Nr. 1208/81, nustatantį Bendrijos suaugusių galvijų skerdenų klasifikavimo skalę [2], ypač į jo 5 straipsnio ketvirtą pastraipą,
kadangi Reglamente (EEB) Nr. 1208/81 numatyta, kad Bendrijos inspektavimo komitetas turi atlikti patikrinimus vietoje, kad užtikrintų visoje Bendrijoje vienodą suaugusių galvijų skerdenų klasifikavimo skalės taikymą; kadangi būtina nustatyti išsamias šių patikrinimų vietoje įgyvendinimo taisykles;
kadangi šiame sprendime numatytos priemonės atitinka Galvijienos vadybos komiteto nuomonę,
PRIĖMĖ ŠĮ SPRENDIMĄ:
1 straipsnis
Reglamento (EEB) Nr. 1208/81 5 straipsnyje numatytas Bendrijos inspektavimo komitetas (toliau - Komitetas) yra atsakingas už patikrinimų vietoje vykdymą, įskaitant:
a) nuostatų, susijusių su Bendrijos jautienos skerdenų klasifikavimo skale, taikymą;
b) rinkos kainų registravimo, atsižvelgiant į skerdenų klasifikavimo skalę, tikrinimą.
2 straipsnis
1. Komitetą sudaro Komisijos ekspertai ir valstybių narių paskirtieji ekspertai. Jam pirmininkauja vienas iš Komisijos ekspertų.
Valstybės narės skiria ekspertus remdamosi jų nepriklausomumu ir kompetencija, ypač skerdenų klasifikavimo ir rinkos kainų registravimo srityje.
Ekspertai jokiomis aplinkybėmis neturi asmeniniais tikslais naudotis informacija, gauta ryšium su jų darbu Komitete, arba jos atskleisti.
2. Patikrinimus vietoje konkrečioje valstybėje narėje atlieka ne daugiau kaip iš šešių narių susidedanti Komiteto delegacija, kuri laikosi toliau nurodytų taisyklių:
- du Komisijos ekspertai, kurių vienas veikia kaip Komiteto pirmininkas,
- vienas konkrečios valstybės narės ekspertas,
- vienas valstybės narės, kurios teritorijoje Komitetas atliko ankstesnį patikrinimą vietoje, ekspertas,
- vienas kitos valstybės narės, dalyvavusios ankstesniame patikrinime vietoje, ekspertas,
- vienas valstybės narės, kurios teritorijoje Komitetas atliks vieną iš vėlesnių patikrinimų vietoje, ekspertas.
Pirmąjį patikrinimą atliksiančio Komiteto sudėtį nustato Komisija.
3 straipsnis
1. Patikrinimai vietoje atliekami skerdyklose, mėsos turguose, kainų skelbimo centruose ir regioninėse bei pagrindinėse tarnybose, įgyvendinančiose 1 straipsnio nuostatas.
2. Patikrinimai vietoje atliekami ne rečiau kaip kartą per metus kiekvienoje valstybėje narėje ir prireikus gali būti atliekami papildomų apsilankymų metu. Tam reikalui Komisija, pasitarusi su valstybėmis narėmis, parengia apsilankymų patikrinimo tikslais programą. Patikrinimuose gali dalyvauti lankomų valstybių narių atstovai.
3. Kiekviena valstybė narė, remdamasi Komisijos apibrėžtais reikalavimais, organizuoja jos teritorijoje vykstančius apsilankymus. Tam tikslui, likus 30 dienų iki apsilankymo, valstybė narė išsiunčia Komisijai išsamią siūlomo patikrinimo programą, o Komisija gali paprašyti ją pakeisti.
4. Iki kiekvieno apsilankymo likus ne mažiau kaip trims savaitėms, Komisija praneša valstybėms narėms apie programą ir jos vykdymą.
4 straipsnis
1. Kiekvieno apsilankymo pabaigoje Komiteto nariai ir aplankytos valstybės narės atstovai susirenka aptarti rezultatus. Tada Komisijos nariai parengia apsilankymo išvadas, susijusias su 1 straipsnyje nurodytais punktais.
2. Komisijos pirmininkas parengia ataskaitą, kurioje nurodo apsilankymo detales ir šio straipsnio 1 dalyje minimas išvadas. Ataskaita Komisijai ir valstybėms narėms išsiunčiama kuo greičiau ir niekada ne vėliau kaip per 30 dienų nuo apsilankymo pabaigos.
5 straipsnis
Komiteto narių kelionės ir pragyvenimo išlaidas padengia Komisija, laikydamasi su Komisija nesusijusių asmenų, jos pakviestų būti ekspertais, kelionės ir pragyvenimo išlaidų kompensavimo taisyklių.
6 straipsnis
Šis sprendimas skirtas valstybėms narėms.
Priimta Briuselyje, 1983 m. rugsėjo 7 d.